Kakav početak sezone! Sandra Perković pobijedila je na zimskom bacačkom prvenstvu Hrvatske, bacivši disk 70,51 metara.

- I prije ovog natjecanja najavila sam da se odlično osjećam, da sam došla iz jakog treninga. Razmišljala sam da bi za mene hici od 66, 67 metara bili jako dobri. Ali, ispalo je puno bolje. Nakon ovakvog rezultata jednostavno ne znam što da kažem osim da sam presretna. Inače, u Splitu nisam nikad loše bacala i nikad nije padala kiša. Ja sam uvijek donosila sunce. Tradicija se nastavila – bile su prve riječi super moćne Sandre Perković.

Sandra nikad nije na početku sezone ovako daleko bacila. Pripreme u Medulinu su očigledno ovoga puta odrađene najbolje do sada.

- Ljudi moji, konačno sam prebacila čarobnu granicu koja se dvadesetak godina nije mogla prebaciti. Sad mogu reći da sam upisala sedmi razred – rekla je Sandra.

Nakon prvog hica bila je jako nezadovoljna jer su nedostajali centimetri do 70 metara.

- Istina, bila sam ljuta. Pomislila sam kako sam opet blizu te magične granice, kako ću opet morati čekati. Rekla sam treneru Edisu da ću u četvrtoj seriji baciti disk onako lagano, više u zrak pa ćemo vidjeti što će se dogoditi. I dogodilo se. Čak je hitac u petoj seriji možda bio i duži, ali se nije mjerio. No, znam ja kako sam ga rukom opalila, a to je bilo daleko – istaknula je Sandra, dodavši:

- Ovo je hitac za povijest. Sezona se nije mogla otvoriti bolje od ovoga. Ima neka tajna veza između Splita i mene. Uvijek kada ovdje dobro bacim, sezona mi je odlična. Prošle godine me nije ovdje bilo zbog ozljede ramena. Od listopada prošle godine nemam nikakvih problema s ozljedama. Moram priznati da sam priželjkivala barem novi rekord Hrvatske, a ispalo je puno puno bolje – rekla je Sandra koja je istaknula da će shvatiti što se dogodilo tek za par dana kada se slegnu dojmovi.

Sandra je europska, svjetska, olimpijska prvakinja, sada ima i hitac preko 70 metara. Što još nedostaje?

- Pobjeda u Riju 2016. s novim olimpijskim rekordom koji sada iznosi 72,30 metra – rekla je Sandra.

>>Perković bacila najduži hitac na svijetu u posljednje 22 godine!